Kehityspoliittinen toimikunta

**Työvaliokunnan kokous torstaina 13.6.2019 klo 08:30-10:00**

Paikka: Pikkuparlamentti, kabinetti Tervaleppä

**Pöytäkirja**

**Osallistujat:** pj. Aila Paloniemi (kesk), vpj. Hanna Sarkkinen (vas), Saara-Sofia Sirén (kok), Inka Hopsu (vihr), Pia Björkbacka (SAK), Elina Korhonen (Naiset ja tytöt –painopiste), Timo Palander (Suomen Yrittäjät), Piritta Rikkonen (UM ohjelmatukijärjestöt, vara)

**Sihteeristö:** Marikki Stocchetti, Katja Kandolin

Puheenjohtaja avasi kokouksen klo 8.30.

1. **Kehityspoliittisen toimikunnan tulevaisuus 2020: päivitys UM:n hallinnon tapaamisesta 12.6. ja KPT:n kannanmuodostus**

KPT:stä ensi syksynä mahdollisesti annettava erillinen asetus (ja sen sisältö) on merkittävä käännekohta toimikunnan historiassa, joka ohjaa myös tulevia toimikuntia**.** KPT:n tavoitteena on, että asetus varmistaa sen, että Kehityspoliittisella toimikunnalla on tarkoituksenmukaiset toimintaedellytykset palvella Suomen kehityspolitiikan ja kansainvälisen kestävän kehityksen Agenda2030 työn edistämistä, sen johdonmukaisuutta ja tuloksellisuutta. Asetusta täydentää laajempi KPT:n mandaatti. Valtioneuvosto vakinaistanee toimikunnan ensi syksyn aikana näiden pohjalta.

Tärkein kysymys on koskenut KPT:n mandaatin sisältöä. KPT on pohjustanut kantaansa eri työpajoissa 15.5. (KEKE-KPT) ja 11.6. Näillä evästyksillä KPT:n puheenjohtajisto (Paloniemi ja Sarkkinen) sekä sihteeristö tapasivat UM:n edustajat KE 12.6. Paikalla tapaamisessa ulkoministeriön puolelta olivat osastopäällikkö Santala, apulaisosastopäällikkö Oksanen, juristi Tiina Viskaali sekä yksikönpäällikkö Katja Ahlfors ja asiaa koordinoiva virkamies Suvi Turja KEO-10:stä. Tapaaminen oli asetusprosessiin suoraan liittyvä kuuleminen, josta asia lähtee virallisesti valmisteille. Ulkoministeriön kantana on, että KPT:n perusmandaattia (VN asetuskirje 12.11.2015) ei ehdoteta muutettavaksi, vaan päivitettäväksi yhdessä KPT:n kanssa sovitulla tavalla. Seuranta, neuvonanto ja arviointi-/analyysitehtävät voivat hyvin säilyä, mutta toimintatapoja voidaan pohtia entistä avoimemmin kuhunkin tilanteeseen ja teemaan sopivaksi. Poikkihallinnollinen globaalin vastuun seuranta korostuu KPT:n tehtävänä. Kehitysyhteistyö ja -politiikka säilyvät KPT:n työssä osana kokonaisuutta / mahdollista kestävän kehityksen tiekarttaa. Poikkihallinnollinen johdonmukaisuustyö perustuu kv. sitoumusten ja hallitusohjelman kärkien seurantaan läpi toimikauden (teematyöryhmät/”tilannehuoneet”/paneelit). Vuorovaikutteisuus ja etupainotteinen valmisteluvaiheen neuvonanto korostuvat verrattuna nykyiseen mandaatti ja toimikauden käytäntöihin ja tässä UM lupasi avata prosessejaan KPT:lle. Teemat ohjaavat työskentelymuotoja (raportista ei luovuta, mutta mietitään tarvekohtaisesti ja strategisesti). Erityisesti johdonmukaisuustyössä vuorovaikutteisuus ja yhteiset mahdolliset KEKE-KPT –täsmäulostulot korostuvat. Nämä voidaan summata raportiksi kauden lopussa tai väliajoin, jolloin raporttityö kevenee. VNK:n viestinnästä on luvattu apua KPT:n viestintään. KPT:n itsenäiset näkemykset ja arviot UM:n tulosraporttiin ovat ulkoministeriölle tärkeitä. Eduskuntavaikuttamista toivotaan vahvemmaksi ja viestintää ministerien suuntaan tulee lisätä. Samalla viestiä viedään myös suoraan UM:n ja muiden ministeriöiden työhön.

Tapaamisessa todettiin, että KPT:n jäsenistön valinnan ja resursoinnin on tuettava KPT:n uusia tehtäviä. Ulkoministeriön puolelta todettiin myös, että sihteeristön työsuhteissa on mahdollisesti jatkuvuutta. KPT:sta annettavaa asetuksen tekstissä käytetään ”ajatonta muotoilua” (ETNOn/TANEn malli) ja mandaattia päivitetään toimikaudelta toiselle. Ulkoministeriö ehdottaa ministeri Skinnarille vakinaistamista asetuksella em. kehyksessä. Asetusluonnos tulee olemaan valmis KPT:n kommentoitavaksi heinäkuun alussa ja varsinainen kommenttien käsittely on elokuun alkupuolella. Asiasta järjestetään yhteistapaaminen elokuussa (20.8.) ja virallinen asetustekstin käsittely on KPT:n syyskuun täysistunnossa.

Työvaliokunnan keskustelussa painotettiin, että on erittäin tervetullutta siirtyä vaikuttamaan valmisteilla oleviin prosesseihin. Todettiin myös, että tehtävien laajetessa täytyy ottaa huomioon myös KPT:n käytössä olevat määrärahat ja henkilöresurssit. Pohdittiin myös paljon eduskuntavaikuttamista ja sitä, mikä olisi tehokas keino siihen. Perinteisten erillisten, kehityspoliittistenkokousten järjestäminen eduskuntaryhmille on todettu toimimattomaksi tavaksi. KPT voi tiivistää yhteistyötä myös DEMO ry:n kanssa, koska he toimivat läheisissä suhteissa kansanedustajiin. Tässä täytyy kuitenkin huomioida, että KPT ei aja pelkästään demokratia-asioita, niin tärkeitä kuin ne ovatkin. Ehdotettiin myös, että sekä UMI että UKKMI voisivat järjestää yhteistilaisuuden, jonne kutsuttaisiin kansanedustajaa keskustelemaan kehityspolitiikasta. Koska KPT tulee tarkastelemaan tulevaisuudessa nimenomaan globaalia vastuuta, ei vain kehitysyhteistyötä, on yhteys ulkoministeriin (ja muihinkin ministereihin) tärkeä. UKKMI on kuitenkin syytä tavata pikaisesti ja tapaamisessa tulee ksekittyä KPT:n asetuksen lisäksi briiffaamaan uutta ministeriä kehityspolitiikan keskeisistä kysymyksistä. Eduskunnan tiedottamista kehitysyhteistyöstä ja –politiikasta sekä globaalin vastuun kysymyksistä pidettiin hyvin tärkeänä. KPT:n tulisi kertoa eduskunnalle, miten kehityspolitiikan painopisteiden edistäminen etenee. Eduskunnan suuren salin keskusteluja pidettiin tärkeinä ja kun kehityspoliittista selontekoa päivitetään, se tullee taas suuren salin keskusteluun. Sen lisäksi on tarpeen käydä valiokunnissa (UaV ja TuV) ja tavata uutta UaV:n puheenjohtajaa, Mika Niikkoa (ps). Valiokunnissa tulisi pyrkiä sitomaan KPT:n esittäytyminen johonkin valiokunnassa parhaillaan käsiteltävään asiaan. Ulkoministeriön yksi toive oli se, että KPT tekisi kansallista tiedotustyötä Suomen laajuisesti kehityskysymyksistä. Työvaliokunta totesi yksimielisesti, että tämä tehtävä on KPT:n resursseja ajatellen aivan liian suuri ja jätettävä ammattimaisille viestinnän asiantuntijoille. KPT viestii kyllä omista asioistaan mielellään, kuten aiemminkin.

* *Sihteeristö pyrkii saamaan tapaamisen UKKMI Skinnarin mahdollisimman pian.*
* *Asetusluonnos on luvattu ulkoministeriöltä KPT:lle heinäkuun alussa ja sihteeristö lähettää sen heti saatuaan koko toimikunnalle kommentoitavaksi. Kommentointiaikaa on elokuun alkupuolelle saakka.*
* *Asetusluonnosta ja sen kommentteja käsitellään TI 20.8. klo 13-15 yhdessä ulkoministeriön kanssa.*
* *Asetus hyväksytään KPT:n täysistunnossa 12.9.*

1. **Uusi hallitusohjelma: *Osallistava ja osaava Suomi: sosiaalisesti, taloudellisesti ja ekologisesti kestävä yhteiskunta*: mitä vaikutuksia kehitysyhteistyölle ja –kehityspolitiikalle sekä KPT:lle?**

Uusi hallitusohjelma *”Osallistava ja osaava Suomi”* perustuu pitkälti kestävän kehityksen Agenda2030 periaatteille. Se sisältää myös kehityspoliittisen toimikunnan suosituksien mukaisia kirjauksia, kuten painopisteiden jatkuvuus, ihmisoikeusperustainen ulkopolitiikka sekä Suomen kehityspolitiikan johdonmukaisuutta ja vaikuttavuutta edistävät ylihallituskautiset periaatteet. Lisäksi ohjelma sisältää kirjaukset sukupuolten tasa-arvoa läpileikkaavuutta tehostavasta tavoitteesta, jonka mukaan 85 prosenttia kehitysyhteistyöstä tulee tukea tasa-arvoa joko ensisijaisena tai toissijaisena tavoitteena OECD DACin suositusten mukaisesti. Myös humanitaarisen avun, kehitysyhteistyön ja rauhantyön ”nexus” sekä koulutus ovat vahvasti mukana ja tätä pidettiin tärkeänä. Samoin kuin kansainväliset vero- ja ilmastokysymykset, jotka kattavat myös kehityspoliittisen ulottuvuuden. Hallitusohjelma linjaa kestävän kehityksen tiekartan laadinnasta. Lisäksi ohjelma painottaa parlamentaaristen, laaja-alaisten komiteoiden asemaa. Toisaalta ohjelmasta puuttuu jälleen kerran 0,7/0,2 BKTL-osuuden konkreettinen aikataulu, myös vuosittainen lisäys 83,7 miljoonaa euroa jäi valitettavan pieneksi suhteessa lupauksiin ja vuonna 2016 alkaen tehtyihin leikkauksiin. Todettiin, että hallitusohjelmassa on hyvät kirjaukset, mutta riittämättömät varat toteuttaa niitä. Tämän takia KPT:n eduskuntavaikuttaminen on erittäin tärkeää. Myös johdonmukaisuus on hyvin kirjattu ohjelmaan, mutta sen toteuttamisen osalta tarvitaan konkreettiset tavoitteet ja mittarit niille. Työtä tämän eteen on jatkettava ja KPT:lla on tässä rooli. ”Investointikori” on merkittävä ja KPT:n tulee jatkaa tämän seurantaa.

* *KPT käsittelee hallitusohjelmaa 12.9. täysistunnossaan ja päättää mitä teemoja lähdetään erityisesti seuraamaan.*

1. **KPT:n loppukauden työsuunnitelmasta**

KPT:n loppukauden työsuunnitelmaan kuuluu kehityspolitiikan päivitysprosessin seuranta ja mahdollisimman aktiivinen osallistuminen siihen erityisesti osana kestävän kehityksen tiekartan laadintaa. Myös EU:n puheenjohtajuuskausi avaa uusia mahdollisuuksia, joissa voimme olla mukana. Yksi tällainen on Suomen kehitystutkimuksen seuran, Fingon ja KPT:n yhteistilaisuus Helsingin yliopiston Tiedekulmassa syksyn alussa. On myös huomioitava, että KPT:n asetusprosessi sekä mahdollinen sihteeristön valintaprosessi tulevat työllistämään KPT:n työvaliokuntaa merkittävästi syyskuukausina.

* *Nykyisen KPT:n tulisi tehdä ehdotus seuraavalle toimikunnalle käsiteltävistä teemoista.*
* *20.8. yhteiskokous ulkoministeriön kanssa KPT.n asetusluonnoksesta ja uudesta mandaatista.*

1. **Tiedoksi**

* KPT:n strategisen kehittämisen työn toimeksiannon peruuntuminen konsultin sairaslomasta johtuen. Sihteeristö ehdotti Fiant Consulting Oy:n palkkaamista pienimuotoisemman sidosryhmäkuulemisten toteuttajaksi. Sovittiin, että sihteeristö lähettää Fiant Consultingilta saadun tarjouksen tiedoksi työvaliokunnalle. Fiant Consulting toteuttaa sidosryhmäkuulemiset (3-4 kpl:tta) ja laatii niistä yhteenvetoraportin. Kuulemisissa kartoitetaan sidosryhmien näkemystä mm. omista tehtävistään uudistuvassa KPT:ssa.
* Pääsihteeri päivitti KPT:n järjestämistä kevään työpajoista ja tilaisuuksista. 22.5. järjestettiin KPT:n ja Kestävän kehityksen toimikunnan yhteinen POLKU2030 –työpaja. Syksyllä on tarkoitus järjestää yhdessä Fingon ja kehitysmaatutkimuksen seuran kanssa kehityspoliittinen tilaisuus Suomen EU-puheenjohtajuuskauteen liittyen yliopiston Tiedekulmassa.

1. **Muut asiat**

Ei muita asioita.

Puheenjohtaja päätti kokouksen klo 10.05.